Správa zo zahraničnej pracovnej cesty

1. Účastníci ZPC: Ing. Katarína Ondrášová, MŠVVaŠ  SR, SRŠ, oddelenie 915
                               JUDr. Mgr. Zuzana Štrbíková, riaditeľka NÚCZV                   		2. Zahraničné pracovná cesta:  
štát:  Francúzsko
mesto:  Štrasburg
vykonaná v dňoch:  28.11-1.12.2012
adresa prijímajúcej organizácie:  Rada Európy, Education Department, Strasbourg 
účel cesty: Medzinárodná konferencia  Rady Európy „Ľudské práva a demokracia v akcii   pohľad vpred“ 
3. Rámcový program pobytu:
28.11.2012   -   prílet,   ubytovanie  
29.11.2012   -  v raňajších hodinách presun na miesto rokovania RE do budovy AGORA,  
                         celodenná medzinárodná konferencia
30.11.2012   -  celodenné pokračovanie konferencie vo večerných hodinách záver konferencie 
 1.12.2012    -  odlet domov
 
4. Stručný priebeh rokovaní:
Dňa 29.11.2012 konferenciu otvorili p. Jorma Kauppinen,  predseda Riadiaceho výboru pre vzdelávaciu politiku a prax (CDPPE) a p. Seija Astala, predsedkyňa Spoločnej rady  pre mládež /Joint Council on Youth. V úvodnej časti sa prihovorili ešte pp. Thorbjørn Jagland, generálny tajomník Rady Európy, Jan Truszczyński, generálny riaditeľ, Európska komisia, Roser Suñé, ministerka školstva a mládeže Andorry, v mene andorrského predsedníctva Rady Európy.  P. Ólöf Ólafsdóttir, prezentovala prácu Rady Európy v oblasti výchovy  k občianstvu a  vzdelávania o ľudských právach  v oblasti  vzdelávacích mládežníckych a detských programov. P. Pierre Mairesse riaditeľ z  Európskej komisie  sa vo svojom príspevku zameral na občiansku výchovu v stratégii Eurápa 2020. 
Následne  hlavné referáty boli  Správa z prieskumu spracovanej na základe dotazníka z členských štátov RE o plnení Charty o výchove k demokratickému občianstvu a ľudským právam od p. Davida Kerra, z nadácii  Citizenship Foundation zo Spojeného kráľovstva a  p. Riu Gomes prezentoval  úvahy o realizácii  Charty mimovládnymi partnermi. Potom  účastníci konferencie sa rozdelili do 6 pracovných skupín, v ktorých sa uskutočnila diskusia k zisteniam, poznatkom, skúsenostiam a príkladom dobrej praxe pri realizácii tejto charty.    
V popoludňajšej časti predsedajúca p. Snežana Samardžić-Marković, generálna riaditeľka pre demokraciu z Rady Európy  sa zamerala na interaktívnu spätnú väzbu zo 6 pracovných skupín. Konferencia potom pokračovala tromi príkladmi inovácií a spolupráce  v praxi. P. Rolf Gollob zo Švajčiarska a p. Raisa Yevtushenko z  Ukrajiny  prezentovali uvádzanie Charty do  praxe -  Pilotná švajčiarsko-ukrajinská iniciatíva.   P. Bojka Djukanovic z Čiernej Hory a p. Marlena Falkowska z Poľska prezentovali príspevok na tému Demokracia a ľudské práva v akcii - regionálne letné akadémie v Poľsku. P. Rui Gomes z RE predstavil vzdelávací materiál Kompas  - príručka vzdelávania v oblasti  ľudských práv u mladých ľudí (Kompas 2.0) a p. Danica Bojic z organizácie Európskych škôl pre študentov  prezentovala metodické materiály pre deti  „Charta pre všetkých“ – verzia Charty prístupná chápaniu  detí.  
Dňa 30.11.2012 pokračovala konferencia po informačnom úvode p. Derekom Waltonom, predsedom riadiaceho výboru pre ľudské práva a propagačným filmom HATE ME  prácou v 8 paralelných pracovných skupinách so zameraním na  súčasné výzvy, možné riešenia  a budúce priority. Skupiny boli vytvorené podľa článkov charty, t.j.   Formálne všeobecné a odborné vzdelávanie (vrátane tvorby kurikula) (článok  6); Vysokoškolské vzdelávanie (článok  7); Demokratické riadenie  (článok  8);  	Školenie  (článok 9); 	Úloha mimovládnych organizácií, mládežníckych organizácií a ďalších zainteresovaných (článok 10); Kritéria pre hodnotenie  (článok 11); Výskum (článok  12); 	Zručnosti na podporu sociálnej súdržnosti, oceňovania rozmanitosti a zvládania odlišností a konfliktov  (článok  13). 
V popoludňajších hodinách pokračovala konferencia plenárnym zasadnutím  predsedajúcou p. Anou Carlou Pereira, vedúcou oddelenia zručností a kvalifikácií,  Európska komisia so zameraním na spätnú väzbu z 8 paralelených skupín s následnou diskusiou o iniciatívach konkrétnej budúcej spolupráce  medzi národnými a medzinárodnými inštitúciami a organizáciami  a medzi sektormi  formálneho a neformálneho vzdelávania. 
Konferencia pokračovala záverečným zasadnutím predsedajúcimi p. Jormom Kauppinen predsedom Riadiaceho výboru  pre vzdelávaciu politiku a prax   (CDPPE) a p. Seija Astala, predsedkyňou  Spoločnej rady  pre mládež. Konferenciu komplexne zhrnul  generálny spravodajca Prof. Audrey Osler, Buskerud University College z Nórska. Záverečný prejav o úlohe vzdelávania pri ochrane ľudských práv mal p.  Nils Muižnieks, Komisár Rady Európy  pre ľudské práva.
Po odznení týchto príspevkov mali ešte záverečné poznámky p. Pierre Mairesse, riaditeľ, Generálneho riaditeľstva pre vzdelávanie a kultúru z  Európskej komisie   a p. Ólöf Ólafsdóttir, riaditeľka, Demokratické občianstvo a účasť z Rady Európy.  
Počas konferencie boli prezentované skúsenosti  SR z oblasti vzdelávania  k ľudským právam v rezorte školstva. Aktívne sme sa zapojili do tvorby nového akčného plánu na implementáciu Charty RE o výchove k demokratickému občianstvu a výchovy k ľudským právam, napr. medzinárodné inštitúcie ako RE, EÚ, OBSE atď. by mali úzko spolupracovať tak, aby neboli vydávané metodické materiály pre učiteľov  s rôznymi definíciami v oblasti ľudských práv.  Po prijatí záverečných odporúčaní bude Radou Európy prijatý záverečný dokument. 	

5. Úlohy pre MŠVVaŠ SR, ktoré vyplynuli z rokovania
a)	Naďalej spolupracovať s členskými štátmi RE pri výchove a vzdelávaní k ľudským právam v rezorte školstva
b)	Oboznámiť zainteresované subjekty zapojené do riešenia Plánu výchovy k ľudským právam v rezorte školstva na roky 2005 – 2014 so záverečnými odporúčaniami Rady Európy k Charte o výchove k demokratickému občianstvu a ľudským právam po ich vydaní.

6. Prinesená literatúra a miesto jej uloženia 
Prinesená dokumentácia je v oddelení 915 a bude k dispozícii riešiteľom Plánu výchovy k ľudským právam v rezorte školstva na roky 2005 – 2014. 

Správu vypracovala: Ing. Katarína Ondrášová
Dátum: 17. decembra 2012

Správu schválil: 		
Mgr. Ján Jaraba								
VO ŠVJNM								    

Mgr. Zdenko Krajčír
GR SRŠ